**ПОКАНА КЪМ ЮРИДИЧЕСКИТЕ ЛИЦА С НЕСТОПАНСКА ЦЕЛ ЗА УЧАСТИЕ НА ПРЕДСТАВИТЕЛИ КАТО НАБЛЮДАТЕЛИ В СЪСТАВА НА КОМИТЕТА ЗА НАБЛЮДЕНИЕ НА ПРОГРАМА „РАЗВИТИЕ НА РЕГИОНИТЕ“ 2021-2027 Г.**

Във връзка с *Постановление № 302 на МС от 29.09.2022 Г. (ПМС* *№ 302/2022 г.) за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021- 2027 г. (обн., ДВ, бр. 79. от 04.10.2022 г.)* и в изпълнение на чл. 13, ал.9, т. 9 и ал. 10 от ПМС № 302/2022 г*.)*, Управляващият орган на ОПРР 2014-2020 г. (УО на ОПРР) кани следните групи **юридически лица с нестопанска цел** да участват в избора на представители в състава на Комитета за наблюдение (КН) на ПРР 2021 - 2027 г.:

* **Организации, работещи в сферата на защита на основните права, равенството между мъжете и жените, недискриминацията и равните възможности;**
* **Организации, работещи в сферата на социалното включване и интегрирането на маргинализираните групи;**
* **Организации, работещи в сферата на опазване на околната среда;**
* **Организации, работещи в сферата на образованието, науката и културата;**
* **Организации , работещи в сферата на устойчивото развитие;**
* **Организации, работещи в сферата на културното наследство;**
* **Организации, работещи в сферата на общественото здраве;**
* **Организации, работещи в сферата на стратегическото и пространствено планиране;**
* **Организации, работещи в сферата на регионалното, териториалното или градското развитие.**

1. Юридическите лица с нестопанска цел от посочените по-горе групи следва да отговарят на следните общи критерии:

* Да са регистрирани по реда на Закона за юридическите лица с нестопанска цел като юридически лица с нестопанска цел най- малко 2 години преди датата на подаване на заявление за участие в процедура за избор;
* Да са действащи и да извършват дейност за постигане на целите си не по- малко от 2 години към датата на подаване на заявление за участие в процедура за избор;
* Да имат опит в разработването, изпълнението, мониторинга или оценката на стратегии, програми или политики;
* Да имат опит в разработването, изпълнението, мониторинга или оценката на Националната стратегическа референтна рамка, Споразумението за партньорство, програми или проекти, съфинансирани със средства от Европейския съюз;
* Да не членуват в национално представителните организации на работниците и служителите и на работодателите, както и в национално представителните организации на и за хората с увреждания.

2. **В срок до 15 работни дни** от датата на публикуване на поканата всяко заинтересовано юридическо лице с нестопанска цел от посочените по- горе групи, **може да подаде писмено заявление** до Главния директор на Главна дирекция „Стратегическо планиране и програми за регионално развитие“, на адрес: гр. София, бул. Цар Борис III“, и/или на електронен адрес oprd@mrrb.government.bg. Заявлението следва да бъде подписано от законния представител на юридическото лице с нестопанска цел с квалифициран електронен подпис, когато носителят е електронен документ или със саморъчен подпис, когато заявлението е на хартиен носител. Правилата за подписване и представяне на заявлението се прилагат и за декларацията за доказване на обстоятелствата - **Приложение № 2.**

3. Писменото заявление по т.2 от поканата се представя по приложения образец, съгласно **Приложение №** **1** към настоящата покана.

4. Всяко заинтересовано юридическо лице с нестопанска цел може да подаде **само едно заявление** за участие в избора.

5. Към заявлението следва да се приложат следните документи:

* Удостоверение за актуално състояние, издадено от компетентния съд, когато юридическото лице не е вписано в Регистъра на юридическите лица с нестопанска цел към Агенцията по вписванията;
* Списък с описание на изпълняваните проекти, програми и/или дейности, както и доказващи документи относно опит в разработването, изпълнението, мониторинга или оценката на стратегии, програми или политики, както и опит в разработването, изпълнението, мониторинга или оценката на Националната стратегическа референтна рамка, Споразумението за партньорство, програми или проекти, съфинансирани със средства от Европейския съюз;
* Декларация че са действащи и извършват дейност за постигане на целите си не по-малко от 2 години към датата на подаване на заявление за участие в процедура за избор, както и че не членуват в национално представителните организации на работниците и служителите и на работодателите, както и национално представителните организации на и за хората с увреждания - **Приложение № 2** към настоящата покана.

6. В срок до 10 работни дни след изтичане на срока по т. 2 юридическите лица с нестопанска цел, които са подали заявление в срок, отговарят на общите критерии посочени в т. 1 от настоящата покана и са одобрени от УО на ПРР 2021-2027 г., ще бъдат уведомени и поканени да излъчат един общ представител на съответната група юридически лица с нестопанска цел за основен член и до трима представители за резервни членове. Юридическите лица с нестопанска цел следва да определят представителите си с консенсус, а при липса на консенсус, следва да проведат жребий.

7. В срок до 10 работни дни от получаването на поканата, лицата по т.6 следва писмено да уведомят УО на ПРР 2021-2027 за излъчените представители, като представят доказателства за общото им одобрение. В същия срок излъчения общ представител, както и всеки от неговите заместници, представят документи доказващи следните обстоятелства:

* Да не е осъждан за престъпление с влязла в сила присъда, освен ако е реабилитиран;
* Да има минимум 2 години опит в сферата на дейност на лицата, за чийто представител е номиниран;
* Да има опит в разработването, изпълнението, мониторинга или оценката на Националната стратегическа референтна рамка, Споразумението за партньорство, програми или проекти, финансирани със средства от Европейския съюз;
* Да е служител или да е член на върховен орган или на управителен орган на някое от поканените юридически лица с нестопанска цел.

8. До предоставянето на документите по т. 7 съответният основен член или резервен член не може да се включи поименно в заповедта за определяне на състава на Комитета за наблюдение на Програма „Развитие на регионите“ 2021- 2027 г. и не може да участва в заседанията на Комитета за наблюдение на програмата.

**ПРИЛОЖЕНИЯ:**

1. **Приложение 1** - Заявление за участие в избора на юридически лица с нестопанска цел, чиито представители да участват като наблюдатели в състава на Комитета за наблюдение на Програма „Развитие на регионите“ 2021- 2027 г.;
2. **Приложение 2** – Декларация за доказване на обстоятелствата.